2. Charakteristika portfólia spoločnosti

Východiskový stav portfólia pohľadávok SK, a.s. k 31.1.2002 predstavoval objem 78 206,00 mil. Sk s  počtom 3143 dlžníkov. Na tomto objeme sa tvorila istina 71,6%  a  príslušenstvo 28,4%.

	Z hľadiska právneho stavu bolo pôvodné portfólio SK, a.s. tvorené prevažne pohľadávkami dlžníkov v konkurze a vyrovnaní (71,2% z objemu pohľadávok).

SK, a.s. prevzala k 1.2.2002 z KBB, š.p.ú.  pohľadávky v celkovej výške 33 128,08 mil. Sk  (istina predstavovala 61,1%-ný podiel; príslušenstvo 38,9% -ný podiel) s počtom 1481 dlžníkov. 

Stav portfólia pohľadávok SK, a.s. (vrátane podsúvahových účtov) k 1.2.2002 po spojení s portfóliom KBB, š.p.ú. dosiahol celkový objem 111 334,08 mil. Sk s počtom 4279 dlžníkov. Z tohto objemu predstavuje istina 68,4%-ný podiel.

Najväčšiu časť spojeného portfólia pohľadávok predstavovali pohľadávky dlžníkov v konkurze a vyrovnaní vo výške 72,3% z evidovaného objemu, pričom na celkovom počte dlžníkov sa podieľali len 36,6%.

Z hľadiska odvetvovej štruktúry bolo portfólio pohľadávok tvorené prevažne pohľadávkami z oblasti výroby strojov a zariadení, veľkoobchodu a sprostredkovania veľkoobchodu  a poľnohospodárstva, poľovníctva a súvisiacich služieb.

	Najväčšiu skupinu z  hľadiska právnej formy tvorili akciové spoločnosti            s  objemom  pohľadávok  52 124,50 mil. Sk, čo predstavuje takmer 47%-ný podiel na celkovom portfóliu.

3. Hospodárske výsledky spoločnosti

V sledovanom období (1.1. 2002 – 31.3. 2002) SK, a.s. zinkasovala príjmy z realizácie pohľadávok v celkovej výške 167,7 mil. Sk. Celkové výdavky SK, a.s. spojené s vymáhaním pohľadávok predstavovali sumu 11,2 mil. Sk. Rozdiel príjmov z realizácie pohľadávok a výdavkov spojených s ich vymáhaním dosiahol hodnotu 156,5 mil. Sk.

Zo základných parametrov  bilancie SK, a.s. vyplývajú nasledovné skutočnosti: 

Aktíva k 1.2.2002 dosiahli brutto hodnotu 123 815,8 mil. Sk a po korekcii v dôsledku opravných položiek v objeme 88 907,1 mil. Sk netto hodnotu 34 908,7 mil. Sk. V dôsledku uzavretia zmluvy položky bilancie SK, a.s. vzrástli k 1.2.2002 o hmotný a nehmotný majetok v stálych aktívach na hodnotu 13 548,2 mil. Sk a pohľadávky, zásoby a finančný majetok v obežných aktívach na hodnotu 110 256,3 mil. Sk. 

Nadobudnutím majetku (budovy, pozemok, stroje, prístroje, zariadenia, dopravné prostriedky a softvér KBB, š.p.ú.) sa zvýšila brutto hodnota majetku SK, a.s. k 1.2.2002 o 199,3 mil. Sk na 223,7 mil. Sk (netto hodnota predstavuje 115,1 mil. Sk).

SK, a.s. nadobudla portfólio pohľadávok  KBB, š.p.ú. v celkovom objeme 
33 128 mil. Sk. V dôsledku uvedených skutočností objem pohľadávok evidovaných v súvahe k 1.2.2002 dosiahol 108 039,2 mil. Sk. Na základe ustanovenia § 10 zákona č. 368 zo 7. decembra 1999 o rezervách a opravných položkách na zistenie základu dane z príjmov Slovenská konsolidačná, a.s. prevzala k nadobudnutým pohľadávkam v konkurznom konaní opravné položky v objeme 24 328,3 mil. Sk. 

V dôsledku prevzatia záväzkov KBB, š.p.ú. pasíva k 1.2.2002 dosiahli 
34 908,7 mil. Sk. Stav cudzích zdrojov bol evidovaný v objeme 29 426,1 mil. Sk.
	
	V štruktúre aktív podľa predbežných údajov k 28.2.2002 tvoria 89,1 %-ný podiel obežné aktíva, na ktorých sa rozhodujúcou mierou podieľajú pohľadávky v brutto objeme 107 083,3 mil. Sk. Uvedená suma predstavuje účtovnú hodnotu postúpených pohľadávok z reštrukturalizovaných bánk (VÚB, a.s., SLSP, a.s., IRB, a.s.) a portfólio prevzatých pohľadávok z KBB, š.p.ú. Po zohľadnení opravných položiek netto hodnota portfólia pohľadávok predstavuje výšku 20 524,7 mil. Sk.

Podiel stálych aktív na bilančnej hodnote predstavuje 10,9%. Najvyššou položkou stálych aktív sú finančné investície v celkovej výške 1 800,3 mil. Sk. Portfólio SK, a.s. zahŕňa majetkové cenné papiere dcérskych spoločností A.INDEX, a.s., ASSING, a.s. a akcie spoločností Nový Calex, a.s., Dopravná banka, a.s., Považské strojárne Letecké motory, a.s., VÚB Factoring, a.s. a BZCS, a.s.. K majetkovým cenným papierom spoločností sú vytvorené opravné položky v súhrnnej výške 1 763,3 mil. Sk, v dôsledku čoho netto hodnota finančných investícií predstavuje sumu 37,0 mil. Sk.

Súčasťou stálych aktív je hmotný a nehmotný investičný majetok v objeme 224,2 mil. Sk (HIM 179,2 mil. Sk a NIM 45 mil. Sk), ktorého netto hodnota v dôsledku odpisov predstavuje 113,5 mil. Sk.
 	
Finančný majetok predstavoval brutto hodnotu 2 271,5 mil. Sk. Základné   imanie   spoločnosti    predstavovalo   k  28.2.2002    hodnotu     93 607 mil. Sk. Vlastné imanie SK, a.s. dosiahlo výšku 3 072,6 mil. Sk. Cudzie zdroje v objeme 28 379,7 mil. Sk pozostávali najmä z dlhodobých záväzkov voči MF SR, vyplývajúcich z realizácií ručenia za bankové úvery poskytnuté reštrukturalizovanými bankami na krytie postúpených pohľadávok a redistribučného úveru NBS. SK, a.s. uhradila splatné záväzky voči NBS vyplývajúce z Úverovej zmluvy z 22.2.1993 o poskytnutí a splácaní redistribučného úveru na TOZ uzavretej s KBB, š.p.ú., a to splátku istiny v objeme 100,0 mil. Sk (28.2.2002) a splátku úrokov v objeme 150,0 mil. Sk (2.4.2002). 

Bilančná suma k ultimu hodnoteného obdobia dosiahla netto objem 
33 166,4 mil. Sk. Hospodárskym  výsledkom SK, a.s. k 28.2.2002 je účtovná strata v sume 122,2 mil. Sk.

Celkové výnosy k 28.2.2002 predstavovali výšku 30 mil. Sk, na čom sa rozhodujúcou mierou podieľali finančné výnosy (94,3 %-ný podiel) zo  zhodnocovania disponibilných zdrojov prostredníctvom termínovaných vkladov na bankových účtoch. 

V sledovanom období SK, a.s. vykázala celkové náklady vo výške 152,3 mil. Sk, z ktorých najväčšiu časť (51,9 %) tvorili finančné náklady v sume 79 mil. Sk - vyplývajúce z úročenia redistribučného úveru NBS. 

Prevádzkové náklady dosiahli objem 73,2 mil. Sk. 

4. Obchodná činnosť spoločnosti

Jadrom komerčnej činnosti SK, a.s. okrem riadnej správy a vymáhania pohľadávok bola realizácia obchodných projektov Poštová banka, a.s. a Calex, a.s..

Poštová banka, a.s.

Na základe pokynu akcionára SK, a.s., t.j. MF SR zo dňa 27.8.2001 vychádzajúceho z Vládou SR schválenej informácie o postupe predaja akcií PB, a.s., ktoré sú vo vlastníctve SK, a.s., ako aj na základe harmonogramu predaja akcií PB, a.s., SK, a.s. v rámci výkonu akcionárskych práv vyhlásila dňa 20.12.2001 medzinárodný tender  na predaj akcií Poštovej banky,  a.s.

Nadväzne na vyhlásený medzinárodný tender na predaj akcií PB, a.s., bolo informačné memorandum o PB, a.s. odovzdané siedmim bankám a finančným skupinám z Rakúska, Belgicka, Poľska, Slovenska, Veľkej Británie a USA.

Nezáväzné ponuky na odkúpenie akcií Poštovej banky do 8. februára 2002 predložili Tatra banka, a.s.,  Kulczyk Holding, S.A. a J&T Finance Group, a.s.. 

NBS udelila súhlas pre vykonanie „due dilligence“  Tatra banke, a.s. a Kulczyk Holding, S.A., J&T Finance Group, a.s. nedostalo od NBS súhlas. 

Dňa 18. marca 2002 vstúpil do procesu odkúpenia akcií Poštovej banky, a.s. investor ING Bank N.V. V súčasnosti bol prejavený záujem aj zo strany spoločnosti Česká pojišťovna Slovensko, a.s. 

V súlade s harmonogramom predaja Poštovej banky, a.s. je začiatok „due dilligence“ v PB, a.s. stanovený na 29.4.2002. Po vykonaní „due dilligence“ vybranými spoločnosťami je predpoklad predkladania záväzných ponúk do 24.6.2002. Ukončenie procesu predaja akcií Poštovej banky, a.s. sa v zmysle harmonogramu plánuje v júli 2002.

Calex, a.s.

SK, a.s. chce využiť pozitívny moment vstupu Danfossu do Calex-u vo väzbe na hľadanie ďalších strategických investorov do spoločnosti Nový Calex, a.s. v konkurze. Dňa 28.3.2002 bolo Krajským súdom Bratislava vyhodnotené III. kolo verejnej ponuky na predaj majetku tohto úpadcu. Z 28 záujemcov však ani jeden neponúkol komplexné riešenie na kľúčovú technologickú časť podniku. Z uvedeného dôvodu bude SK, a.s. pokračovať v hľadaní strategického partnera pre Nový Calex, a.s. v IV. kole. 

5. Preberanie dokumentácie k pohľadávkam

Slovenská konsolidačná, a.s. ku koncu decembra 2001 ukončila fyzické prevzatie spisov k postúpeným pohľadávkam z reštrukturalizovaných bánk. Počas odovzdávania dokumentácie z pracovísk bánk zaznamenala zistené nedostatky, odstránením ktorých podmieňuje podpísanie záverečného protokolu o odovzdaní a prevzatí dokumentácie. V súčasnosti prebieha podpísanie záverečného protokolu s Investičnou a rozvojovou bankou, a.s. a Slovenskou sporiteľňou, a.s.  

Po prevzatí dokumentácie z bánk bola vykonaná prvá komplexná inventarizácia celého portfólia pohľadávok pôvodnej SK, a.s. podľa stavu k 31.12.2001. Z jej výsledkov je evidentné, že banky postúpili na SK, a.s. pohľadávky, ktoré boli v čase postúpenia premlčané s titulom na odpis ešte pred postúpením, ako aj v nesprávnej výške ku dňu postúpenia. Stav pohľadávok v čase postúpenia mal byť vyšší podľa predbežných údajov o cca 35 mil. Sk.

Začiatkom apríla VÚB, a.s. predložila návrh spôsobu usporiadania tých pohľadávok, u ktorých chýbajúca zmluvná dokumentácia môže SK, a.s. spôsobiť problémy pri ďalšom vymáhaní.  

6. Predaj majetku podniku Konsolidačná banka Bratislava, š.p.ú. kupujúcemu Slovenská konsolidačná, a.s.  

     	Ministerstvo financií SR ako zakladateľ KBB š.p.ú. svojím rozhodnutím č. 334/2002-KM zo dňa 24. januára 2002 o privatizácii podniku v nadväznosti na uznesenie vlády č.1078 z 15. novembra 2001 zrušilo KBB š.p.ú bez likvidácie dňom 31.1.2002. Majetok podniku so všetkými právami a záväzkami prešiel ku dňu 1.2.2002 na Fond národného majetku SR, ktorý tým istým dňom uskutočnil na základe Zmluvy o predaji podniku č.2131/2002 priamy predaj podniku KBB š.p.ú. kupujúcemu Slovenská konsolidačná, a.s. Bratislava.
     	Po ukončení všetkých záverečných prác bolo vypracované daňové priznanie k 31.1.2002, ktoré Slovenská konsolidačná a.s. ako právny nástupca KBB š.p.ú., bola povinná v zmysle § 38 ods.9 zákona č.511/1992 Zb. o správe daní a poplatkov  podať do konca nasledujúceho mesiaca od zániku podniku za uplynulé zdaňovacie obdobie.

KBB š.p.ú. požiadala v zmysle § 33 ods.2 zákona č.511/1992 Zb. Daňový úrad  Bratislava I. ako miestne príslušného správcu dane o súhlas k návrhu na výmaz z obchodného registra a na základe udeleného súhlasu správcom dane požiadala Okresný súd Bratislava I. o výmaz z obchodného registra SR.

	Nadväzne na uvedené skutočnosti SK, a.s., popri plnení všetkých úloh vyplývajúcich z jej zamerania, zabezpečila plynulý prechod na činnosť v nových podmienkach, a to v oblastiach:

Organizačno-technickej a prevádzkovej činnosti

Na základe prechodu práv a povinností z pracovnoprávnych vzťahov KBB, š.p.ú. na nadobúdateľa – Slovenská konsolidačná, a.s., SK, a.s. schválila novú organizačnú štruktúru spoločnosti a systemizáciu pracovných miest (1.3.2002). 

	V zmysle uvedeného došlo k zníženiu počtu a zmene štruktúry pracovných miest podľa schváleného systému postupného prepúšťania zamestnancov. 

Konfigurácie informačných systémov

Transformácia spoločnosti, zmena jej sídla ako aj nevyhnutnosť zabezpečiť kontinuálnu prevádzku viacerých informačných systémov súčasne si vyžiadala realizovať celkovú reorganizáciu sieťového prostredia vo vnútri spoločnosti ako aj navonok. Celý proces reorganizácie prebehol v mesiaci február a bol zameraný na prestavbu centrálnej časti lokálnej počítačovej siete,  rozšírenie aktívnych prvkov komunikačného rozhrania a vytvorenie podmienok pre zvýšenie jej priepustnosti a kapacity. Realizáciou predmetného zámeru prešla spoločnosť na modernú infraštruktúru riadenia lokálnej počítačovej siete.

Súbežne s procesom reorganizácie LAN prebiehal a stále pokračuje proces implementácie nového produkčného informačného systému spoločnosti. Proces implementácie nového informačného systému prebieha etapovite. Prvá etapa prác prebehla v mesiaci február a zamerala sa na vytvorenie celkového prostredia pre prevádzku informačného systému, ako aj na prípravu a realizáciu automatického prevodu údajov úverového portfólia bývalej KBB, š.p.ú. z bankového informačného systému do nového informačného systému. Druhá etapa prác začala v marci a spočíva v príprave a priebežnej realizácii automatického prevodu údajov SK, a.s. z pôvodného informačného systému a v komplexnom nábehu podvojného účtovníctva a ostatných modulov nového informačného systému. 

Tvorby internej právno-normatívnej základne SK, a.s.

V súvislosti so zmenou organizačnej štruktúry spojenou so zlúčením SK, a.s. a KBB, š.p.ú. a s cieľom zabezpečiť plynulé plnenie všetkých úloh vypracovala SK, a.s. v sledovanom období „Harmonogram aktualizácie interných predpisov SK, a.s.“, na základe ktorého priebežne aktualizovala a tvorila svoje vnútorné predpisy a smernice. 

7. Činnosť útvaru vnútorného dozoru

Činnosť útvaru vnútorného dozoru sa v hodnotenom období riadila plánom kontrolnej činnosti schváleným dozornou radou, pokynmi predsedu dozornej rady, predstavenstva a generálnej riaditeľky, pričom celkovo boli vykonané tri tematické kontroly a jedna kontrola je v štádiu ukončenia.

Vykonanou kontrolou dodržiavania postupov pri realizovaní verejného výberového konania  na uzavretie zmluvy o poskytovaní právnych služieb k projektu spoločného podniku a pri realizovaní vnútorného výberového konania na výber právneho poradcu pri projekte privatizácie spoločnosti Poštová banka, a.s. bolo na základe jej výsledkov konštatované, že obe konania boli realizované v súlade s príslušnými predpismi. 

Predmetom prvej kontroly tematického charakteru boli dve zmluvy o vykonávaní ekonomicko-analytickej činnosti z aspektu dohodnutého predmetu zmlúv, jeho plnenia, výšky zmluvnej odmeny a posúdenia ekonomickej efektívnosti zmluvných vzťahov. Overené bolo tiež dodržanie právnych predpisov z hľadiska náležitostí a obsahu zmlúv a dodržanie vnútorných predpisov v postupe pri uzatvorení zmlúv. 
  
Ďalšou tematickou kontrolou boli overené zmluvy uzatvorené s  komerčnými subjektami, predmetom ktorých je spolupráca a právna pomoc pri riešení, správe a vymáhaní pohľadávok SK, a.s., pri ktorých boli hodnotené predovšetkým finančné podmienky týchto zmlúv (podmienky pre vyplatenie podielovej odmeny v prípade zmlúv s advokátskymi kanceláriami o poskytovaní právnej pomoci pri vymáhaní pohľadávok). 

Útvar vnútorného dozoru vykonal v hodnotenom období kontrolu správnosti evidovania a účtovania výdavkov a odplát súvisiacich s vymáhaním pohľadávok na základe mandátnych zmlúv uzatvorených s postupujúcimi bankami. Uvedená kontrola bola zameraná na analýzu uzatvorených zmluvných vzťahov a overenie celého postupu refakturácie výdavkov a odplát súvisiacich s vymáhaním pohľadávok najmä z hľadiska správnosti fakturácie v nadväznosti na uzatvorené zmluvné vzťahy. 

	Vnútorný dozor svojimi kontrolami nezistil závažné nedostatky, poukázal predovšetkým na potrebu skvalitnenia podmienok uzatvárania zmluvných vzťahov.

8. Stratégia práce s portfóliom pohľadávok

	Schválená stratégia nakladania s portfóliom SK, a.s. vychádza zo štyroch hlavných spôsobov riešenia :

»	prostredníctvom spoločného podniku
»	súťažnými predajmi
»	mandátnou správou prostredníctvom tretích subjektov
»	správou priamo SK, a.s.

Pohľadávky určené do „joint venture“

Vytvorenie spoločného podniku sa realizuje výberovým konaním na strategického partnera. Rozhodujúcimi kritériami výberu sú skúsenosti v oblasti riadenia a správy klasifikovaných pohľadávok, preukázateľná schopnosť práce s dlžníkmi, ratingové hodnotenie, finančná spôsobilosť investora a predložený prístup k vytvoreniu spoločného podniku spolu s návrhom na spôsoby a metódy práce s predmetným portfóliom.

	Prostredníctvom spoločného podniku bude spravovaná vyčlenená skupina pohľadávok v objeme 54 mld. Sk s vylúčením pohľadávok v zvláštnom režime, do   10 mil. Sk nominálnej hodnoty pohľadávky a tých pohľadávok, ktoré sú určené na odplatné postúpenie.

	SK, a.s. má získať okrem jednorazovej ceny pri predaji balíka aj podiel na dodatočnom výnose spoluparticipáciou pri ďalšej realizácii pohľadávok. Zámerom je súčasne aj zmena štruktúry cash-flow spoločnosti s maximalizáciou príjmu peňažnej hotovosti v najbližšom období. 

	Vybraný investor bude mať manažérsku kontrolu nad činnosťou spoločného podniku, pričom SK, a.s. si ponechá kontrolu nad finančnými tokmi a možnosť vyjadrovať sa k stratégii riešenia jednotlivých častí portfólia. 

	Na základe rozhodnutia výberovej komisie sa traja z pôvodných šiestich potenciálnych investorov dostali do užšieho okruhu záujemcov o vytvorenie spoločného podniku pre správu časti klasifikovaných pohľadávok Slovenskej konsolidačnej, a.s.. Ide o spoločnosti Credit Suisse First Boston (Europe) Ltd.,  Salomon Brothers International Limited  a  konzorcium Deutsche Bank AG London s Gutmann Praha, a.s. Každá z uvedených spoločností si vytvára aj lokálnu štruktúru, tzn., že využíva služby a skúsenosti domácich subjektov, z čoho vyplýva, že spoločný podnik bude predstavovať kombináciu znalostí domáceho prostredia s medzinárodnými skúsenosťami. Dňa 15. apríla 2002 boli vybraným investorom sprístupnené Data roomy o jednotlivých pohľadávkach. 

Pohľadávky určené k odplatnému postúpeniu súťažným spôsobom
1. Predaje - VVK Región

Vybrané pohľadávky do 10 mil. Sk boli dňa 7. marca 2002 ponúknuté na predaj formou verejnej súťaže na regionálnom princípe. Ide o pohľadávky, ktoré z dôvodu vysokej početnosti a s tým spojenej náročnosti správy a vymáhania viažu podstatnú časť kapacity SK, a.s. pričom ich výťažnosť nepokrýva náklady na ich správu a vymáhanie. V tejto skupine pohľadávok je zaradených 1978 dlžníkov s celkovým objemom 4 801 mil. Sk. Predmetné pohľadávky sú rozdelené do  balíkov podľa regionálnej príslušnosti (Bratislava, Banská Bystrica, Košice, Nitra, Prešov, Trnava, Trenčín, Žilina). Investorom sú ponúkané balíky ako celok čo znižuje administratívnu náročnosť súťaže, zvyšuje jej celkovú efektivitu a v neposlednom rade zvyšuje celkovú transparentnosť takéhoto predaja. Vzhľadom na nízku výťažnosť predložených ponúk boli všetky ponuky zamietnuté. 

2. Predaje - VVK II.

Vybrané pohľadávky v nominálnej výške nad 100 mil. Sk boli dňa 7. marca 2002 ponúknuté na individuálny predaj formou verejnej súťaže. Ide o pohľadávky, ktorých výťažnosť časom výrazne klesá a pohľadávky, ktorých právny stav je tak komplikovaný, že iný spôsob riešenia je pre SK, a.s. neefektívny.

K termínu uzávierky súťaže (12.4.2002) prejavilo o tieto pohľadávky záväzný záujem 12 investorov, ktorí predložili celkovo 18 ponúk na ich odkúpenie. V rámci VVK II. bol schválený predaj troch pohľadávok v nasledovnej štruktúre. 

Dlžník	Nominálna hodnota pohľadávky k 28.2.2002 (SKK)	z toho ISTINA	Ponúknutá cena (SKK)	% ceny z nominálnej hodnoty	%ceny z ISTINY	
Skloobal, a.s.	974,168,681.71	966,445,490.66	413,096,229.48	42.405%	42.744%	
Bavex CK, a.s.	184,482,811.80	173,293,366.20	10,168,692.59	5.512%	5.868%	
Pasinvest, a.s.	361,165,598.76	308,596,255.00	24,089,745.44	6.670%	7.806%	
						
Spolu:	1,519,817,092.27	1,448,335,111.86	447,354,667.50	29.435%	30.888%	

Mandátna správa pohľadávok

Do mandátnej správy zverila SK, a.s. doteraz dve skupiny pohľadávok, a to voči Českej republike vo výške 2 183,5 mil. Sk a voči Ruskej federácii vo výške 1 789,1 mil. Sk. Výsledky uvedeného spôsobu správy pohľadávok poukazujú na to, že táto forma ich externej správy je správna, efektívna a transparentná. Z uvedeného dôvodu pripravuje Predstavenstvo SK, a.s. analýzy a následné zverenie ďalších pohľadávok do mandátnej správy. Malo by sa jednať o 2-3 ďalších mandatárov, ktorí boli víťazmi vo verejnom výberovom konaní. Predmetnou formou by malo byť v budúcom období spravovaných cca 30% zostávajúcich pohľadávok SK, a.s.. 

Interná správa pohľadávok

	Ide o pohľadávky, ktoré ostanú v správe SK, a.s. dlhodobo (niekoľko skupín pohľadávok prevzatých z KBB, š.p.ú.) :

	pohľadávky, ktoré nemajú charakter klasifikovaných pohľadávok, t.j. pohľadávky voči „živým“ subjektom (najmä TOZ), ktoré boli reštrukturalizované
	pohľadávky voči zdravotníckym zariadeniam
	pohľadávky voči podnikom, u ktorých hlavnou príčinou insolventnosti je štát
	pohľadávky, na ktoré bola poskytnutá štátna záruka alebo záruka SZRB
	pohľadávky, za ktoré podľa zákona č. 92/1991 Z.z. ručí FNM
	pohľadávky voči mestám a obciam.

	Koncepciu správy týchto špecifických pohľadávok Predstavenstvo SK a.s. pripravuje na prerokovanie v dozornej rade spoločnosti v mesiaci jún 2002.

9. Vymenovanie členov Predstavenstva
Slovenskej konsolidačnej, a.s.

	Podľa Stanov Slovenskej konsolidačnej, a.s. má mať Predstavenstvo tejto spoločnosti päť členov. V súčasnosti má tento štatutárny orgán SK iba troch členov, z toho jeden člen je kooptovaný Predstavenstvom, vzhľadom na to, že počet vymenovaných členov Predstavenstva klesol pod počet troch členov. Predstavenstvo v súčasnosti pracuje v tomto zložení:

JUDr. Mária Papcunová
podpredsedníčka predstavenstva a 
generálna riaditeľka SK

Ing. Ivan Jakubek
člen predstavenstva, 
poradca generálnej riaditeľky SK

Ing. Ján Tencer
kooptovaný členov predstavenstva, 
poverený riadením úseku obchodov s pohľadávkami a ich správy

	Vzhľadom na to, že Ing. Tencer je kooptovaný člen predstavenstva, pričom tento stav je možné akceptovať iba do najbližšieho zasadnutia Dozornej rady SK, ktorá vymenúva a odvoláva členov Predstavenstva, je potrebné, aby 13. júna 2002, kedy bude riadne zasadnutie Dozornej rady SK došlo k vymenovaniu zvyšných členov štatutárneho orgánu SK.

	Zo Stanov SK vyplýva, že generálny riaditeľ a jeho námestníci musia byť členmi Predstavenstva. To znamená, že po vymenovaní zvyšných členov Predstavenstva dôjde následne k vymenovaniu námestníka pre úsek obchodov s pohľadávkami a ich správy a námestníka pre úsek finančného riadenia, vnútornej ekonomiky a prevádzky.

	Predstavenstvo SK zorganizovalo výberové konanie na uvedené pozície, ktoré sa konalo 19. marca tohto roku. Uchádzačov o tieto pozície posudzovala výberová komisia, vymenovaná Predstavenstvom SK. Výberová komisia pracovala v nasledovnom zložení:

JUDr. Mária Papcunová, generálna riaditeľka SK
Ing. Juraj Renčko, v tom čase člen Predstavenstva SK
Ing. Jozef Uhrík, člen Investičného výboru SK
Ing. Peter Turinič, člen Dozornej rady SK
PhDr. Edita Eleková, personalistka SK

	Výberového konania sa zúčastnili piati uchádzači, pričom prihlásených bolo šesť uchádzačov. Výberová komisia posudzovala uchádzačov podľa týchto kritérií:

-	kvalifikácia a teoretická pripravenosť
-	adekvátnosť predchádzajúcej praxe
-	prezentovanie koncepcie činnosti
-	riadiace a organizačné skúsenosti
-	jazyková príprava

Na základe hodnotenia uchádzačov v zmysle uvedených kritérií výberová komisia určila poradie uchádzačov, pričom pre úsek obchodov s pohľadávkami a ich správy odporúča, aby sa námestníkom stal Ing. Ján Tencer a kandidát výberovej komisie na funkciu námestníka pre úsek finančného riadenia, vnútornej ekonomiky a prevádzky sa stal Ing. Tibor Gregor.

	Ing. Ján Tencer je absolventom Vysokej školy ekonomickej, Fakulty riadenia, naposledy pracoval v Národnej banke Slovenska vo funkcii riaditeľa dohliadacieho odboru Úseku bankového dohľadu, kde pôsobil od roku 1997. Pred nástupom do NBS pracoval v období rokov 1992 až 1997 v Poľnobanke vo funkcii vedúceho oddelenia riadenia aktív a pasív. Od absolvovania vysokej školy do roku 1992 pôsobil na Ministerstve financií SR ako vedúci oddelenia na odbore peňažníctva.

	Ing. Tibor Gregor je absolventom Fakulty manažmentu Univerzity Komenského. Od septembra 2000 do februára 2002 pôsobil v Reštitučnom investičnom fonde (RIF), naposledy vo funkcii generálneho riaditeľa. Pred nástupom do RIF pracoval v spoločnosti St. Nicolaus, a.s., naposledy v pozícii povereného zastupovaním finančného riaditeľa, v tejto spoločnosti pracoval od júna 1998. Od augusta 1996 do júna 1998 bol agentom makléra spoločnosti Bonus Invest, o.c.p., a.s. 

Po prípadnom vymenovaní oboch kandidátov do Predstavenstva SK, by tento orgán stále nebol v plnom obsadení. Vzhľadom na vzdanie sa Ing. Milana Šikulu z funkcie člena Predstavenstva SK a jeho následnom ukončení pracovného pomeru v spoločnosti, ostala neobsadená pracovná pozícia riaditeľa kancelárie orgánov spoločnosti. Pri zachovaní princípu výberového konania by bolo vhodné, keby túto pozíciu obsadil Ing. Rudolf Lachkovič - uchádzač, ktorý sa uchádzal o pozíciu námestníka, avšak obsadil po posúdení výberovej komisie v poradí uchádzačov druhé miesto v prípade uchádzania sa o pozíciu námestníka pre úsek obchodov s pohľadávkami a ich správou a o pozíciu námestníka pre úsek finančného riadenia, vnútornej ekonomiky a prevádzky.

Ing. Rudolf Lachkovič je absolventom Technickej univerzity v Bratislave. Naposledy pracoval v pozícii finančného riaditeľa Reštitučného investičného fondu. V období rokov 1994 až 1995 bol členom Výkonného výboru Fondu národného majetku, kde pôsobil ako riaditeľ sekcie kapitálového trhu.

Po vymenovaní uvedených kandidátov do Predstavenstva SK by tento orgán pôsobil v nasledovnom zložení:

JUDr. Mária Papcunová 
generálna riaditeľka

Ing. Ivan Jakubek
poradca generálnej riaditeľky

Ing. Ján Tencer
námestník pre úsek obchodov s pohľadávkami a ich správy

Ing. Tibor Gregor
námestník pre úsek fin. riadenia, vnút. ekonomiky a prevádzky

Ing. Rudolf Lachkovič, riaditeľ kancelárie orgánov spoločnosti